《题史引之所藏长江六月图》
明代·顾清

长松泠泠生昼寒，高岩侧缀青琅玕。阳坡宛转行朱阑，青莎滑腻碧藓斑。

红桥直走淩惊湍，下接孤屿高㠝岏。隔江青山如伏羱，柴扉草堂相对安。

渔舟缥缈青林端，樵童牧叟时往还。群山忽断百里宽，青蒲绿藻萦微澜。

临江飞阁丛井干，江流石角随弯环。前山转深势未残，层崖复磴劳跻攀。

上方寂寞空禅关，平林演迤临江干。江回山尽路险艰，飞梁侧卧波潺潺。

江流自此入渺漫，遥山一抹天际看。东京画史真高閒，故将山水穷瑰观。

岷峨嘉陵远草殚，九华落星扬子湾。晴洲历历被芳兰，美人不来空浩叹。

疾风吹尘暗燕山，金星龙尾冰攒攒。燔熊炽豹光赫殷，为君炙兔扫冰纨。

君归终日山水间，肯忆羸马随朝班。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。